Nuwe Absa-hoof gesoute bankierDaniel Mminele is die nuwe hoof van Absa. (Foto: Absa) Die bankgroep Absa het die voormalige adjunkpresident van die Reserwebank, Daniel Mminele, as nuwe uitvoerende hoof aangestel. Mminele vervang Maria Ramos wat in Februarie verlede jaar afgetree het. René van Wyk het ná Ramos se vertrek waargeneem. Mminele begin Maandag in sy nuwe pos. “Ons is verheug om Daniel by die Absa-familie te verwelkom. Hy het ŉ wye kennis van die finansiële dienstebedryf, in Suid-Afrika én die buiteland,” het Wendy Lucas-Bull, voorsitter van Absa se raad, gesê. “Sy unieke vaardighede en internasionale perspektief maak hom ŉ geskikte kandidaat om ons bank se fokus op langtermyngroei, wat in al ons markte digitaal gelei word, te dryf.” Mminele het in Junie verlede jaar by die Reserwebank uitgetree nadat sy tweede vyfjaartermyn as adjunkpresident verstryk het. Hy was altesaam 20 jaar lank verbonde aan die Reserwebank. As een van die bank se adjunkpresidente was hy verantwoordelik vir verskeie departemente, waaronder finansiële markte, internasionale ekonomiese betrekkinge en beleid, die nasionale betaalstelsel, finansiële waarneming en die mensehulpbron-groepering. Voordat hy by die Reserwebank aangesluit het, het Mminele ŉ geruime tyd in Duitsland en Engeland as bankier gewerk, waarna hy in 1995 na Suid-Afrika teruggekeer het. Hy is ook al verskeie kere bekroon vir sy werk in die bedryf. Mminele het Maandag gesê hy sien daarna uit om leiding te gee en deel te wees van Absa se reis om sy regmatige plek in die Suid-Afrikaanse mark terug te neem en om die bank “ten volle te vestig as ŉ onafhanklike Afrika- finansiële dienstegroep met diep wortels in Suid-Afrika”.